**Jonille kultaa ja Katriinalle pronssia aluemestaruusotteluista**

Viikonloppuna Kangasalla pidetyistä SUL:n Lounaisen alueen 10- ja 7-otteluista Toijalan Vauhdin 17-sarjan yleisurheilijat toivat seuralleen kaksi mitalia. **Joni Uolamo** votti 10-ottelun 5112 pisteellä ja **Katriina Aalto** sai pronssia 3077 pisteellä. Jonin ensimmäinen päivä käynnistyi kolmella henkilökohtaisella ennätyksellä ja jatkui seuraavana päivänä neljällä enätyksellä. Joni ratkaisi kilpailun voiton tasaisuudellaan. Kymmenestä lajista ei löytynyt yhtään huonoa suoritusta. Parhaat pisteet tuli yllättäen 1500m juoksusta ajalla 4.57,46 (574p) ja pisteissä laskettuna heikoin laji oli keihäs (700g) 41,12m kantaneella heitolla (458p). Mitalit ratkaistiin vasta 1500m juoksussa, jossa pisteissä yhdeksän lajin jälkeen toisena ollut Joni ohitti Vammalan Seudun Voiman **Markus Alajoen** ja piti takanaan Lauttakylän Lujan **Aleksi Hakasen**. Ottelussa toiseksi tulleen Aleksin pisteet olivat 5068 ja Markuksen pisteet 5057. Katriinan ottelun pilasi toisena päivänä alkanut nenän verenvuoto, joka häiritsi koko kisaa. Silti hän sinnikkäästi jatkoi kisan loppuun ja sai urakastaan palkinnoksi pronssimitalin. Parhaat pisteet hän keräsi ensimmäisen päivän lajeista. Paras laji oli 100m aidat ajalla 15,54 (772p), toisena 200m ajalla 27,37 (681p) ja kolmantena korkeus 149 (610p). Aluemestaruusotteluiden kaksi kärkisijaa meni Tampereen Pyrinnön **Olivia Mäkiselle** ja **Oona Hietalalle**. Otteluiden kokonaistulokset osoitteessa http://www.tilastopaja.org/.

Kari Uolamo